ບ່າຍວັນທີ 11 ມີນາ ນີ້, ກະຊວງການຕ່າງປະເທດຮ່ວມກັບສະຖານທູດຝຣັ່ງ ປະຈຳລາວ ໄດ້ມີການຖະແຫລງຂ່າວຕໍ່ສື່ມວນຊົນຂຶ້ນທີ່ຫ້ອງການສະມາຄົມນັກຂ່າວແຫ່ງ ສປປ ລາວ ກ່ຽວກັບການກະກຽມຈັດພິທີທາງການ ແລະ ກິດຈະກຳຕ່າງໆ ເພື່ອສະເຫລີມສະຫລອງ ວັນຝຣັ່ງໂກໂຟນີສາກົນ (OIF)ວັນທີ 20 ມີນານີ້, ແລະ ຄາດວ່າຈະມີພິທີສະຫລອງວັນດັ່ງກ່າວ, ໃນວັນທີ 18 ມີນານີ້ ທີ່ວິທະຍາໄລ ສະຫວັນນະເຂດ ພາຍໃຕ້ການເປັນປະທານຂອງທ່ານ ລັດຖະມົນຕີ ຮັບຜິດຊອບວຽກງານຝຣັ່ງໂກໂຟນີ, ພ້ອມດ້ວຍການນຳຂັ້ນແຂວງ, ທູຕານຸທູດ, ອົງການຈັດຕັ້ງສາກົນປະຈຳລາວ, ຄູ-ອາຈານ ແລະ ນັກສຶກສາເຂົ້າຮ່ວມ ແລະ ສະເພາະ ຢູ່ໃນນະຄອນຫລວງວຽງຈັນ, ແຂວງ ຫລວງພະບາງ, ແລະ ຈຳປາສັກ, ກໍຈະມີການຈັດກິດຈະກຳຕ່າງໆ ເພື່ອສະເຫລີມສະຫລອງວັນສຳຄັນດັ່ງກ່າວເຊັ່ນ: ການແຂ່ງຂັນກິລາ ແລະ ການສະແດງສິນລະປະວັນນະຄະດີອື່ນໆ.
ທ່ານ ຂວັນຕາ ຜາລີວົງ, ຫົວໜ້າກົມເອີຣົບ-ອາເມລິກາ ກະຊວງການຕ່າງປະເທດ, ທັງເປັນຜູ້ປະສານງານແຫ່ງຊາດ ປະຈຳອົງການຝຣັ່ງໂກໂຟນີສາກົນ ໄດ້ແຈ້ງໃຫ້ຊາບວ່າ: (OIF) ເປັນອົງການຈັດຕັ້ງສາກົນ ສຳ ລັບບັນດາປະເທດທີ່ໃຊ້ພາສາຝຣັ່ງ ເຊິ່ງໄດ້ຮັບການສ້າງຕັ້ງຂຶ້ນ ໃນວັນທີ 20 ມີນາ 1970 ໂດຍມີຈຸດປະສົງ ເພື່ອເສີມສ້າງຄວາມສາມັກຄີ, ການຮ່ວມມື ແລະ ການປົກປ້ອງຄວາມຫລາກຫລາຍທາງດ້ານວັດທະນະທຳ. ອົງການດັ່ງກ່າວ ໄດ້ປະຕິບັດວຽກງານຕາມ 4 ໜ້າທີ່ໃຫຍ່ຄື: ສົ່ງເສີມພາສາຝຣັ່ງ ແລະ ຄວາມຫລາກຫລາຍທາງດ້ານວັດທະນະທຳ ແລະ ພາສາ; ສົ່ງເສີມສັນຕິ ພາບ, ປະຊາທິປະໄຕ ແລະ ສິດທິມະນຸດ; ສະໜັບໜູນການສຶກສາ, ການຝຶກອົບຮົມ, ການສິດສອນຮ່ຳຮຽນ ແລະ ການຄົ້ນຄວ້າວິທະຍາສາດຕ່າງໆ ເພື່ອແນໃສ່ ພັດທະນາການຮ່ວມມືແບບຍືນຍົງ.
ປັດຈຸບັນ ອົງການດັ່ງກ່າວ, ມີສະມາຊິກທັງໝົດ 80 ປະເທດ, ໃນນັ້ນ ມີ 57 ປະເທດ ທີ່ເປັນສະມາຊິກສົມບູນ ແລະ 23 ປະເທດ ສັງເກດການ. ສປປ ລາວ ໄດ້ເຂົ້າເປັນສະມາຊິກສົມບູນ ຂອງອົງການດັ່ງກ່າວ ໃນວັນທີ 22/11/1991. ເຊິ່ງໄດ້ໃຫ້ການຮ່ວມມື ແລະ ການຊ່ວຍເຫືລອແກ່ ສປປ ລາວໃນຫລາຍດ້ານ, ໂດຍສະເພາະ ການຍົກລະດັບຄວາມຮູ້ຄວາມສາມາດ ຂອງບຸກຄະລາກອນລາວ ໃນຂະແໜງການສຶກສາ, ສາທາລະນະສຸກ ແລະ ວັດທະນະທຳ.
ໃນຖະນະທີ່ເປັນສະມາຊິກຂອງ (OIF), ສປປ ລາວ ໄດ້ປະກອບສ່ວນສຳຄັນໃຫ້ແກ່ວຽກງານຕ່າງໆ ກໍຄືການເຂົ້າຮ່ວມກອງປະຊຸມສຳຄັນຂອງອົງການດັ່ງກ່າວ. ນອກຈາກນີ້ ສປປ ລາວ ລວມທັງບັນດາປະເທດສະມາຊິກອື່ນໆກໍໄດ້ຈັດໃຫ້ມີພິທີທາງການ ແລະ ກິດຈະກຳຕ່າງໆ ເພື່ອສະເຫລີມສະຫລອງວັນຝຣັ່ງໂກໂຟນີສາກົນ 20 ມີນາ ໃນໄລຍະເດືອນມີນາຂອງທຸກໆປີ, ແນໃສ່ເພື່ອສົ່ງເສີມວຽກງານຝຣັ່ງໂກໂຟນີ ໃຫ້ຫລາຍຂຶ້ນ.